INDHOLD

Revisionspåtegning af årsregnskabet pr. 31. december 2006

Beretning om Den Europæiske Revisionsrets administrative procedurer og regnskabsprocedurer, den økonomiske forvaltning, og det interne kontrolsystem

Årsregnskabet pr. 31. december 2006

Revisionspåtegning af årsregnskabet pr. 31. december 2006

Til medlemmerne

af Den Europæiske Revisionsret

Vi har i henhold til mandat fra Den Europæiske Revisionsret revideret Den Europæiske Revisionsrets vedlagte årsregnskab, som omfatter balancen pr. 31. december 2006, resultatopgørelsen for det regnskabsår, der afsluttedes den 31. december 2006, pengestrømsopgørelsen samt oversigten over bevægelser i nettoaktiverne i regnskabsåret 2006 og det tilhørende bilag, som indeholder en kort beskrivelse af de væsentligste regnskabsmetoder og andre forklarende noter.

Medlemmernes ansvar for opstillingen og udformningen af årsregnskabet

I overensstemmelse med Rådets forordning (EF, Euratom) nr. 1605/2002 af 25. juni 2002, gennemførelsesbestemmelserne hertil, de almindeligt anerkendte regnskabsprincipper og Den Europæiske Revisionsrets interne regler er medlemmerne af Den Europæiske Revisionsret ansvarlige for at opstille årsregnskabet og udforme det, så det giver et retvisende billede. I dette ansvar indgår: at udforme, indføre og overvåge en intern kontrol, som sikrer, at årsregnskabet opstilles og udformes, så det giver et retvisende billede og ikke omfatter væsentlige fejlangivelser, uanset om sådanne måtte være opstået som følge af svig eller fejl, at udvælge og anvende hensigtsmæssige regnskabsprincipper og -metoder samt at foretage regnskabsmæssige skøn, der er rimelige i betragtning af omstændighederne.

Revisors opgave

Som virksomhedsrevisorer er det vores opgave at afgive en erklæring om årsregnskabet på grundlag af vores revision. Vi har foretaget revisionen i overensstemmelse med de internationale revisionsstandarder, som Institut des Réviseurs d’Entreprises har vedtaget. I henhold til disse standarder skal vi under iagttagelse af de etiske regler planlægge og gennemføre revisionen med henblik på at opnå rimelig sikkerhed for, at årsregnskabet ikke omfatter væsentlige fejlangivelser.

En revision betyder, at der skal iværksættes en række procedurer med henblik på indsamling af dokumentation for de beløb og oplysninger, som årsregnskabet indeholder. Udvælgelsen af disse procedurer er baseret på skøn foretaget af revisor, som også skal vurdere, hvor stor en risiko der er for, at årsregnskabet indeholder væsentlige fejlangivelser, uanset om sådanne måtte være opstået som følge af svig eller egentlige fejl. Når revisor vurderer denne risiko, tager han hensyn til enhedens interne kontrol og opstillingen af regnskabet, som skal sikre, at det giver et retvisende billede, så han kan bestemme, hvilke revisionsprocedurer der vil være hensigtsmæssige i det foreliggende tilfælde, men sigtet er ikke at afgive erklæring om, hvor effektiv den interne kontrol er. Revisionen omfatter også en vurdering af, om de anvendte regnskabsmetoder er hensigtsmæssige, om de regnskabsmæssige skøn, medlemmerne af Den Europæiske Revisionsret har truffet, er rimelige, og af regnskabsopstillingen i sin helhed. Vi mener, at den indsamlede dokumentation har givet os et tilstrækkeligt og anvendeligt grundlag for at afgive vores erklæring.

Erklæring

Det er vores opfattelse, at årsregnskabet giver et retvisende billede af Den Europæiske Revisionsrets finansielle stilling pr. 31. december 2006 samt af resultatet af dens transaktioner i det regnskabsår, der afsluttedes pr. denne dato, i overensstemmelse med Rådets forordning (EF, Euratom) nr. 1605/2002 af 25. juni 2002, gennemførelsesbestemmelserne hertil, de almindeligt anerkendte regnskabsprincipper og Den Europæiske Revisionsrets interne regler.